BDMS มั่นใจรายได้ปีนี้ตามเป้าที่คาดว่าเติบโต 12% ทยอยสร้างรพ.ใหม่อีก 3 แห่ง
BDMS มีแผนทยอยสร้างรพ.แห่งใหม่ที่จ.สุราษฎร์-เชียงราย-กระบี่ในปีนี้ มั่นใจรายได้ปีนี้ตามเป้าที่คาดว่าเติบโต 12% จากปีก่อนที่มีรายได้อยู่ที่ 5.8 หมื่นล้านบาท
4 ก.ย. 2558

นพ.ปราเสริฐ ปราสาทองโอสถ กรรมการผู้อำนวยการใหญ่ บริษัท กรุงเทพดุสิตเวชการ จำกัด (มหาชน) หรือ BDMS เปิดเผยว่า บริษัทอยู่ระหว่างการทยอยเตรียมการลงทุนก่อสร้างโรงพยาบาลแห่งใหม่ 3 แห่ง ในช่วงที่เหลือของปีนี้ ในจังหวัดสุราษฎร์ธานี กระบี่ และเชียงราย ซึ่งบริษัทมีที่ดินในจังหวัดสุราษฎร์ธานีที่พร้อมจะนำมาลงทุนพัฒนาโรงพยาบาลแห่งใหม่
อย่างไรก็ตาม งบลงทุนในการก่อสร้างโรงพยาบาลทั้ง 3 แห่งใหม่ อยู่ระหว่างสรุปข้อมูล คาดว่าจะชัดเจนภายในอีก 1 เดือนข้างหน้า โดยงบลงทุนดังกล่าวไม่รวมอยู่ในงบลงทุนที่บริษัทตั้งไว้ 6-7 พันล้านเพื่อใช้ในการเข้าซื้อกิจการโรงพยาบาล
ทั้งนี้ ปัจจุบันบริษัทมีโรงพยาบาลในเครือที่เปิดดำเนินงานแล้วประมาณ 42 แห่ง และมีโรงพยาบาลในเครือที่อยู่ระหว่างการก่อสร้างอีก 3-4 แห่ง ไม่รวมโรงพยาบาลที่มีแผนจะก่อสร้างใหม่อีก 3 แห่ง
นอกจกานี้ บริษัทยังมั่นใจรายได้ปีนี้จะเป็นไปตามเป้าหมายที่คาดว่าเติบโต 12% จากปีก่อนที่มีรายได้อยู่ที่ 5.8 หมื่นล้านบาท ซึ่งเป็นการเติบโตมาจากการที่มีจำนวนผู้ป่วยเข้ามาใช้บริการมากขึ้น โดยเฉพาะจำนวนผู้ป่วยโรคร้ายแรงที่เพิ่มขึ้น ทำให้รายได้ค่ารักษาพยาบาลโรคร้ายแรงปรับตัวสูงขึ้น ประกอบกับมีผู้ป่วยต่างชาติเข้ามาใช้บริการของโรงบาลในเครือของบริษัทเพิ่มมากขึ้น